b'\n_START_ARTICLE_\nHomestar Runner\n_START_SECTION_\nPiirretyt (Toons)\n_START_PARAGRAPH_\nPiirretyt-sivulla on listattu kaikki sivuston animaatiot. Animaatiot on jaettu pitkiin, lyhyisiin, The Cheatin tekemiin, nukkeanimaatioihin ja eri pyh\xc3\xa4p\xc3\xa4ivien (kuten halloween, joulu, aprillip\xc3\xa4iv\xc3\xa4, kiitosp\xc3\xa4iv\xc3\xa4 ja \xc3\xa4itienp\xc3\xa4iv\xc3\xa4) piirrettyihin.\n_START_SECTION_\nPelit (Games)\n_START_PARAGRAPH_\nPelit-sivulla on nimens\xc3\xa4 mukaisesti listattu sivustolla pelattavissa olevat pelit. Pelit liittyv\xc3\xa4t yleens\xc3\xa4 animaatioiden hahmoihin. Pelit sis\xc3\xa4lt\xc3\xa4v\xc3\xa4t monia viittauksia 80- ja 90-lukujen tunnettuihin videopeleihin ja my\xc3\xb6s tahallisesti tehty\xc3\xa4 "Engrishi\xc3\xa4" eli huonosti k\xc3\xa4\xc3\xa4nnetty\xc3\xa4 englannin kielt\xc3\xa4.\n_START_SECTION_\nStrong Bad Email\n_START_PARAGRAPH_\nYksi sivuston suosituimmista ja laajimmista osuuksista on Strong Bad Email, jossa hahmo Strong Bad vastaa fanien oikeasti l\xc3\xa4hett\xc3\xa4miin s\xc3\xa4hk\xc3\xb6posteihin tietokoneellaan. T\xc3\xa4h\xc3\xa4n menness\xc3\xa4 Strong Bad Emaileja on julkaistu yli 200 jaksoa._NEWLINE_Monet Strong Bad Emailit ovat satiirisia katsauksia johonkin populaarikulttuurin alueeseen, riippuen siit\xc3\xa4 mit\xc3\xa4 viestin l\xc3\xa4hett\xc3\xa4j\xc3\xa4 on kysynyt. Strong Bad on esitt\xc3\xa4nyt mielipiteit\xc3\xa4\xc3\xa4n niin animesta, videopeleist\xc3\xa4 kuin metallimusiikistakin. Strong Badin Emailit sis\xc3\xa4lt\xc3\xa4v\xc3\xa4t usein piilotettuja viestej\xc3\xa4 tai kuvia (ns. Easter eggej\xc3\xa4), viittauksia populaarikulttuuriin, sarkasmia ja ironiaa. Yleens\xc3\xa4 Strong Bad tekee pilaa kirjoitusvirheist\xc3\xa4 ja s\xc3\xa4hk\xc3\xb6postien l\xc3\xa4hett\xc3\xa4jist\xc3\xa4 tai poistaa viestin aggressiivisesti jos t\xc3\xa4m\xc3\xa4 ei miellyt\xc3\xa4 h\xc3\xa4nt\xc3\xa4, esim. "Miten oikein pystyt kirjoittamaan nyrkkeilyhanskat k\xc3\xa4siss\xc3\xa4"-kysymys joutuu yleens\xc3\xa4 ankaran poiston uhriksi. Strong Bad Email -jaksot nousivat niin suosituiksi ett\xc3\xa4 niit\xc3\xa4 on julkaistu usealla DVD:ll\xc3\xa4.\n_START_SECTION_\nMarzipanin Puhelinvastaaja (Marzipan\'s Answering Machine)\n_START_PARAGRAPH_\nOsiossa Marzipanin Puhelinvastaaja sivustoa selailevat voivat kuulla Marzipanin puhelinvastaajaan j\xc3\xa4tettyj\xc3\xa4 outoja ja yll\xc3\xa4tt\xc3\xa4vi\xc3\xa4 viestej\xc3\xa4. Yleens\xc3\xa4 Marzipanille soittavat pilapuhelun merkeiss\xc3\xa4 Strong Bad tai Homestar Runner. Osio ei ole niin suosittu, koska se ei sis\xc3\xa4ll\xc3\xa4 juurikaan animaatiota, mutta se kiinnitt\xc3\xa4\xc3\xa4 erityisen paljon huomiota hahmojen v\xc3\xa4lisiin suhteisiin.\n_START_SECTION_\nTeinitytt\xc3\xb6ryhm\xc3\xa4 (Teen Girl Squad)\n_START_PARAGRAPH_\nTeinitytt\xc3\xb6ryhm\xc3\xa4 on Strong Badin piirt\xc3\xa4m\xc3\xa4 ja kertoma sarjakuva, joka sai alkunsa mailissa comic, kun Brittany-niminen henkil\xc3\xb6 pyysi Strong Badia piirt\xc3\xa4m\xc3\xa4\xc3\xa4n sarjakuvan itsest\xc3\xa4\xc3\xa4n ja kolmesta yst\xc3\xa4v\xc3\xa4st\xc3\xa4\xc3\xa4n. Tuloksena Strong Bad piirsi julman, mutta hauskan sarjakuvan, jossa Cheerleader, Se ja Se, Mik\xc3\xa4 Sen Nimi Oli ja Se Rumilus seikkailevat tyypillisess\xc3\xa4 amerikkalaisessa koulukomediassa. Tyt\xc3\xb6t yritt\xc3\xa4v\xc3\xa4t olla uniikkeja ja suosittuja, yritt\xc3\xa4v\xc3\xa4t iske\xc3\xa4 itse\xc3\xa4\xc3\xa4n vanhempia poikia ja yritt\xc3\xa4v\xc3\xa4t selviyty\xc3\xa4 koulussa. Hahmot kuolevat naurettavan v\xc3\xa4kivaltaisesti miltei joka jaksossa.\n_START_SECTION_\nMusiikki\n_START_PARAGRAPH_\nHuomattava osa animaatiosarjaa on my\xc3\xb6s sen ohessa syntynyt musiikki. Osa lauluista on itse sarjan hahmojen kuten Strong Badin tai Homestarin laulamia, osan niist\xc3\xa4 taas laulavat keksityt b\xc3\xa4ndit kuten Limozeen, Taranchula tai Sloshy. Laulujen oikeat esitt\xc3\xa4j\xc3\xa4t ovat yleens\xc3\xa4 Chapman-veljekset. Homestar Runnerin musiikeista on my\xc3\xb6s koostettu albumi-CD nimelt\xc3\xa4 Strong Bad Sings and Other Type Hits jota myyd\xc3\xa4\xc3\xa4n sivuston kaupassa. Lis\xc3\xa4ksi kaksi sarjasta per\xc3\xa4isin olevaa laulua, Trogdor ja Because, it\'s Midnite ovat esiintyneet Guitar Hero -sarjan peleiss\xc3\xa4. Sarjan luojat ovat my\xc3\xb6s tehneet yhteisty\xc3\xb6t\xc3\xa4 useaan otteeseen They Might Be Giants -yhtyeen kanssa.'